इस अभियान के तहत यह दूसरा ऐसा मामला है, जिसमें एक महिला पर आरोप लगे हैं। तमिलनाडु से इस तरह का यह पहला मामला है। चेन्नई में रहने वाली रंगकर्मी अनन्या रामप्रसाद ने फेसबुक पोस्ट में लिखा, मैं यौन, मानसिक, भावनात्मक उत्पीड़न और बदसलूकी का शिकार रही हूं और वो भी माया एस कृष्णन के हाथों। हालांकि कृष्णन ने अपने फेसबुक पेज पर आरोपों का खंडन करते हुए कहा कि वह मदद की कोशिश कर रही थीं और कानून प्रक्रिया का सामना करने को तैयार हैं। अभिनेता विक्रम की आने वाली फिल्म ‘ध्रुव नटचतीराम’ में भी काम कर रहीं कृष्णन ने कहा, ‘मैं पोस्ट में लिखे सभी आरोपों से इनकार करती हूं। उसे बच्ची समझना मेरी भूल थी। मैं अब फिर यह नहीं करुंगी।’